དགའ་ལྡན་ཁྲི་ཐོག་རེ་དྲུག་པ་བསམ་བློ་ངག་དབང་སྙན་གྲགས་

དགའ་ལྡན་ཁྲི་ཐོག་རེ་དྲུག་པ་བསམ་བློ་ངག་དབང་སྙན་གྲགས་ནི། རབ་བྱུང་བཅུ་གཉིས་པའི་མེ་སྟག་༡༧༤༦ལོར་ཁྲི་ཆེན་ངག་དབང་ཆོས་གྲགས་ཀྱི་སྐུ་ཉེའི་རིགས་སུ་འཁྲུངས། དགུང་ལོ་བཅུ་བར་བྱ་ཁྱུང་གི་ཆོས་སྒོར་ཞུགས། མདོ་བ་མཁན་ཆེན་ངག་དང་དོན་གྲུབ་ལས་རབ་ཏུ་བྱུང་བའི་མཚན་ལ་ངག་དབང་སྙན་གྲགས་གསོལ། དགུང་ལོ་བཅོ་བརྒྱད་ཐོག་སྐུ་ཞང་ཁྲི་ཆེན་ངག་དབང་ཆོས་གྲགས་དང༌། ཨ་ཇོ་སེ་ར་གཟིམ་ཁང་སྡེ་བ་གཉིས་ཀྱིས་དབུས་སུ་སློབ་གཉེར་ལ་འབྱོན་སྐུལ་གྱི་ཕྱག་བྲིས་གནང་བ་བཞིན་དབུས་སུ་ཕེབས་ནས་སེར་བྱེས་བསམ་བློ་ཁང་ཚན་དུ་ཞུགས།
ཁྲི་ཆེན་ངག་ཆོས་ལས་དགེ་ཚུལ་བཞེས། སེར་བྱེས་གྲྭ་ཚང་དུ་ཆོས་མཛད་ཀྱི་གཏོང་སྒོ་རྒྱ་ཆེར་ཞུས་ཤིང་སེ་ར་གཟིམ་ཁང་སྟེང་དུ་བཞུགས་པས་སྐུ་ཕྲེང་རྗེས་མ་རྣམས་ལའང་གཟིམ་ཁང་ཆོས་མཛད་དུ་གྲགས། ཟུར་ཆོས་ཀྱི་སློབ་དཔོན་དུ་སེར་བྱེས་མཁན་པོ་བློ་བཟང་འཇམ་དབྱངས་བསྟེན་ནས་བསྡུས་ཆེན་གྱིས་མཚོན་དཔེ་ཁྲིད་དོགས་གཅོད་མང་བོ་ཞུས། མཁན་པོ་བློ་བཟངའཇམ་དབྱངས་འདི་ཉིད་ལ། པཎ་ཆེན་བསྟན་པའི་ཉི་མས་མཛད་པའི་ཁྲི་ཆེན་འདི་བའི་རྣམ་ཐར་དུ། བཀའ་གདམས་བསྟན་པའི་སྒྲོན་མེ་རྗེ་བཙུན་བྱམས་པའི་ཐུགས་སྲས་འགྲན་ཟླ་མེད་པ། མང་ཐོས་ལུང་གི་དབང་ཕྱུག་མདོ་སྔགས་གཞུང་ལུགས་ཀུན་ལ་ཐོས་པ་རྒྱ་མཚོའི་ཕ་རོལ་ཏུ་སོན་ཅིང་སྐུ་གཞོན་ནུའི་དུས་ནས་ཐོས་བསམ་སྒོམ་པ་སྟབས་གཅིག་ཏུ་མཛད་པའི་མཐུ་ལས་མཐོང་ཐོས་དྲན་རེག་གི་འབྲེལ་བ་དོན་ལྡན་དུ་མཛད་པའི་ངེས་པ་དོན་གྱི་བཤེས་གཉེན་ཆེན་པོ་བློ་བཟང་འཇམ་དབྱངས། ཞེས་བསྔགས་བརྗོད་དཔེ་མེད་མཛད་འདུག་པ་ཚེ་ཏན་ཞབས་དྲུང་གི་མཛད་པའི་བྱ་ཁྱུང་གདན་རབས་སུ་གསལ། དགུང་ལོ་ཉེར་དགུ་སྟེང་པཎ་ཆེན་དཔལ་ལྡན་ཡེ་ཤེས་ཀྱི་དྲུང་ནས་བསྙེན་རྫོགས་ཀྱི་སྡོམ་པ་ཞུས།
པཎ་ཆེན་ཆེན་པོ་ཆེས་གྱིས་རྗེ་འདི་ཉིད་ཚ་ཁོ་དབོན་པོ་ངག་དབང་གྲགས་པའི་སྐུ་སྐྱེས་སུ་ལུང་བསྟན། དགུང་ལོ་སོ་གཉིས་སྟེང་ལྷ་ལྡན་སྨོན་ཆེན་པོའི་ནང་གཞུང་ལུགས་རབས་འབྱམས་སྨྲ་བའི་གྲྭ་སྐོར་དམ་བཅའ་མཛད། ལོ་དེར་དཔལ་ལྡན་རྒྱུད་སྨད་གྲྭ་ཚང་དུ་ཆོས་ཞུགས་གནང་ནས་རྒྱུད་སྡེ་རྒྱ་མཚོའི་གཞུང་ལུགས་ལ་གསན་བསམ་རྒྱ་ཆེར་གནང༌། ཁྲི་ཆེན་ངག་དབང་ཆོས་གྲགས་ཞི་བར་གཤེགས་པའི་འདས་འཇུག་དགོངས་རྫོགས་ཀྱི་འགན་བཞེས་གནང༌། དགུང་ལོ་སོ་དྲུག་སྟེང་རྒྱུད་གྲྭ་སྨད་ཀྱི་དགེ་བསྐོས་གནང་ནས་སྒྲིག་གཞི་ཤིན་ཏུ་དམ་པོ་མཛད། ཡོངས་འཛིན་ཡེ་ཤེས་རྒྱལ་མཚན་ལས་ལམ་རིམ་ཆེན་མོ་དང༌། འགྲེལ་བ་བཞི་སྦྲགས་སོགས་དང༌། ཀློང་རྡོལ་བླ་མ་རིན་པོ་ཆེ་ལས་རྒྱལ་བའི་བཀའ་འགྱུར་རིན་པོཆེའི་ལུང་གསན། གཞན་ཡང་རྒྱལ་སྲས་རིན་པོ་ཆེ། རྭ་སྒྲེང་ཁྲི་སྤྲུལ། ཆབ་མདོ་ཞི་བ་ལྷ། ཀུན་མཁྱེན་འཇིགས་མེད་དབང་པོ་སོགས་བླ་མ་བཞི་བཅུར་ཉེ་བར་བསྟེན་ནས་མདོ་སྔགས་ཀྱི་ཆོས་ཚུལ་མཐའ་པ་ཞུས།
དགུང་ལོ་བཞི་བཅུ་པ་རབ་བྱུང་བཅུ་གསུམ་པའི་ཤིང་སྦྲུལ་༡༧༨༥ལོར་རྒྱུད་པའི་བླ་མ་དབུ་མཛད་དུ་ཕེབས། སྐུ་སྲིང་གི་བུ་བློ་བཟང་ལེགས་བཤད་རྒྱུད་གྲྭར་ཞུགས་སུ་བཅུག་པ་དེས་རྗེ་འདི་བའི་ཕྱག་གཡོག་མཐར་ཕྱིན་པའི་ཕྱག་མཛོད་བྱས། དགུང་ལོ་ཞེ་བདུན་རབ་བྱུང་བཅུ་གསུམ་པའི་ཆུ་བྱི་༡༧༩༢ལོར་རྒྱུད་སྨད་མཁན་ཁྲིར་ཕེབས། དབང་གི་ཐོག་མ་ཁྲི་ཆེན་རྒྱ་ནག་པ་སྐུ་མཆེད་གཉིས་ལ་རྟ་མགྲིན་ཡང་གསང་གི་དབང་སྩལ། དགུང་ལོ་ང་གཅིག་པར་མངའ་རིས་མཐོ་ལྡིང་གི་ཁྲི་དང༌། ང་བརྒྱད་པར་བྱང་རྩེའི་ཁྲིར་ཕེབས། དགུང་ལོ་རེ་གཉིས་པ་རབ་བྱུང་བཅུ་བཞི་པ་མེ་ཡོས་༡༨༠༧་ཁྲི་སྔོན་མ་དགེ་འདུན་ཚུལ་ཁྲིམས་ཁྲི་ལོ་བདུན་ཚང་ནས་གློ་བུར་ཞི་བར་གཤེགས་པའི་ཚབ་ལ་གློ་བུར་གྱི་ཚུལ་དུ་དགའ་ལྡན་ཁྲིར་ཕེབས་ནས་ཁྲི་ལོ་བདུན་བསྐྱངས། རྒྱལ་བ་ལུང་རྟོགས་རྒྱ་མཚོ་དང༌། ཚུལ་ཁྲིམས་རྒྱ་མཚོ་སྟེ་སྐུ་སྔ་ཕྱིའི་ཡོངས་འཛིན་ཏུ་བཀུར། དགུང་ལོ་དོན་དགུ་པ་རབ་བྱུང་བཅུ་བཞི་པའི་ཤིང་སྤྲེལ་༡༨༢༤ལོར་དགོངས་པ་གཞན་དོན་དུ་གཤེགས། བྱ་ཁྱུང་དུ་རྗེ་བླ་མའི་སྐུ་ཞིག་བཞེངས་དགོས་ཀྱི་ཞལ་ཏ་ཕེབས་པ་ལྟར་ཕྱག་མཛོད་བློ་བཟང་ལེགས་བཤད་དང༌། མི་རྗེ་དགུང་བློན་བཤད་སྒྲ་བས་འགན་བཞེས་ཏེ་དངུལ་སྲང་ཉིས་སྟོང་ལྷག་གི་འགྲོ་སོང་བཏང་སྟེ་བཞེངས་པའི་གསེར་ཟངས་ཀྱི་རྗེ་སྐུ་ཁྲི་རྒྱབ་ཡོལ། རྒྱལ་མཚན་ཆ་བཅས་ཕྱག་མཛོད་དངོས་ཕེབས་གདོང་རབ་ཡིས་ས་ཕོ་བྱི་བའི་ལོར་བྱ་ཁྱུང་དུ་འབུལ་སྦྱོར་མཛད། རྗེ་སྐུ་འདིའི་དཀར་ཆག་ཏུ། དངུལ་སྲང་བཞི་སྟོང་སུམ་བརྒྱ་གྱ་ལྔ་ཞོ་བདུན་སོང་བར་བཀོད་འདུག དངོས་སློབ་ཀྱང་རྒྱལ་བ་སྐུ་ཕྲེང་གཉིས། པཎ་ཆེན་བསྟན་པའི་ཉི་མ། འཇམ་དབྱངས་བཞད་པ་འཇིགས་མེད་རྒྱ་མཚོ། ཧལ་ཧ་རྗེ་བཙུན་དམ་པ་སོགས་སྐྱེས་ཆེན་དམ་པ་མང་པོ་བསྐྱངས། །
Category:མི་སྣ།